ভোটার তালিকা নিয়ে প্রশ্ন তুললেন বিজেপি নেতা শমীক ভট্টাচার্য

কলকাতা: পশ্চিমবঙ্গের ভোটার তালিকা (West Bengal Voter List) নিয়ে গুরুতর প্রশ্ন তুললেন বিজেপি নেতা শমীক ভট্টাচার্য (Samik Bhattacharya)। এক্স (X) হ্যান্ডেলে পোস্ট করে তিনি দাবি করেছেন, রাজ্যের ভোটার বৃদ্ধির হার জনসংখ্যা বৃদ্ধির হারকেও ছাড়িয়ে গেছে, যা “অস্বাভাবিক”। কী লিখেছেন তিনি? জেনে নিন বিস্তারিত।

বিজেপি নেতা শমীক ভট্টাচার্য এক্স হ্যান্ডেলে লিখেছেন, “২০০১ সালে পশ্চিমবঙ্গের জনসংখ্যা ছিল ৮.০২ কোটি। ২০২৫ সালে দাঁড়িয়েছে প্রায় ১০.৫৬ কোটি। মোট বৃদ্ধি ২.৫৪ কোটি (৩১.৭%)। কিন্তু ভোটার তালিকা বলছে অন্য গল্প। ২০০২ সালে ভোটার ছিল প্রায় ৪.৫৮ কোটি, ২০২৫ সালে হয়েছে ৭.৬৪ কোটি—বৃদ্ধি ৩.০৬ কোটি (৬৭%)। অর্থাৎ ভোটার–বৃদ্ধি জনসংখ্যা বৃদ্ধিকেও ছাড়িয়ে গেছে। কিন্তু আশ্চর্যের বিষয় জন্মহার কমছে,জনসংখ্যা বৃদ্ধিও নিয়ন্ত্রিত,এমনকি বাংলাদেশি হিন্দু শরণার্থী তত্ত্বেও সংখ্যা মেলে না। কারন বাংলাদেশে ২০০১ সালে হিন্দু জনসংখ্যা ছিল মোট জনসংখ্যার প্রায় ৯.২% সর্বশেষ ২০২২ সালের সেনসাস অনুযায়ী তা দাঁড়িয়েছে ৭.৯৫%। অর্থাৎ, বাংলাদেশে গত ২০ বছরে হিন্দু জনগোষ্ঠীর সংখ্যা কমেছে। ধরে নিলাম, এই কমে যাওয়া পুরো সংখ্যাটাই ভারতে এসেছে, তবুও এতো বাড়তি ভোটারকে ব্যাখ্যা করা যায় না।”

আরও পড়ুন: এসআইআর ইস্যুতে পথে নামছেন মমতা, থাকবেন অভিষেকও

তিনি আরও লেখেন,”ভারতবর্ষের নিয়ম খুব পরিষ্কার। নাগরিক হলেই ভোটার হওয়া যায়। নাগরিক বৃদ্ধির হার কমলে ভোটার তালিকা এমন দ্রুত বাড়ার কথা নয়। তাহলে স্বাভাবিকভাবে মানুষের প্রশ্ন। এই অতিরিক্ত ভোটার এল কোথা থেকে? সাধারণ মানুষের অভিযোগ মৃত মানুষের নাম জীবিত রাখা,ডুপ্লিকেট নাম তোলা, বেআইনি মুসলিম অনুপ্রবেশকারীদের নাম একাধিক ঠিকানায় যোগ করা।যদি এগুলো সত্যও হয়, তাহলে এটা শুধু রাজনৈতিক সমস্যা নয়, এটা গণতন্ত্রের জন্য চ্যালেঞ্জ। কারণ জাল ভোট যখন সত্যিকারের ভোটকে ঢেকে দেয়, তখন মানুষের ভোটাধিকার আর গণতন্ত্র। দুটোই উপহাসে পরিণত হয়। স্বচ্ছ ভোটার তালিকা কোনো দলের দাবি নয়, এটা প্রতিটি নাগরিকের অধিকার।বাংলার মানুষ চায় একটাই নির্ভুল তালিকা, সঠিক ভোট,আর প্রকৃত গণতন্ত্র।”