“গায়ের জোরে বাংলা দখল চাইছে,” ফের বিজেপিকে তোপ মমতার

কলকাতা: আইপ্যাক (I-PAC) দফতর থেকে একের পর এক ইস্যুতে স্বরাষ্ট্রমন্ত্রী অমিত শাহ, সর্বোপরি বিজেপিকে (BJP) তুলোধনা করলেন মমতা বন্দ্যোপাধ্যায় (Mamata Banerjee)। তিনি ফের পদ্ম শিবিরের বিরুদ্ধে কেন্দ্রীয় এজেন্সিকে ব্যবহার করে ভোটের ময়দান দখল করার অভিযোগ তুললেন। তিনি বলেন, “এজেন্সি লাগিয়ে আপনারা নথি লুঠ করেছেন। আমাদের ভোটার লুঠ করছেন। বাংলাকে লুঠ করছেন। এতে করে আপনাদেরই ক্ষতি। আসন শূন্যে নেমে যাবে। প্রধানমন্ত্রী দয়া করে আপনার স্বরাষ্ট্রমন্ত্রীকে সামলান।”

শুধু তাই নয়, বৃহস্পতিবার সল্টলেক থেকে মমতা বলেন, “গায়ের জোরে বাংলা দখল চাইছে। রাজনৈতিক ভাবে লড়াইয়ের চ্যালেঞ্জ। ভোট চুরি করে, তথ্য চুরি করে জিততে চাইছে।” শুধু তাই নয়, এদিন কেন্দ্রীয় এজেন্সির বিরুদ্ধে ‘সীমা পার’ করার অভিযোগ আনেন। তিনি বলেন, “আপনারা সব সীমা পার করে দিয়েছেন।” এর প্রতিবাদে তিনি এদিন বিকেল চারটের সময় সব জেলার ব্লকে ব্লকে প্রতিবাদের ডাক দেন।

আরও পড়ুন: “এটা ক্রাইম,” আইপ্যাকের অফিস থেকে বিস্ফোরক মমতা

প্রতীক জৈন (Pratik Jain) না থাকা অবধি আইপ্যাক দফতরে থাকার কথা ঘোষণা করেন মুখ্যমন্ত্রী। তিনি বলেন, “প্রতীক না আসা পর্যন্ত আমি এখানেই থাকব।” শুধু তাই নয়, হুঁশিয়ারির সুরে তিনি বলেন, “আমি সৌজন্যতা দেখাব। চুপচাপ থাকব। এটা আমার দুর্বলতা নয়। কিন্তু যদি আপনারা যদি এ ভাবে সব কিছু ছিনতাই করেন। আমি হজম করব না।”