I-PAC তল্লাশি নিয়ে ইডির বয়ান ‘আগে’ বিজেপির X-এ! আঁতাঁতের ‘প্রমাণ’ তুলে কটাক্ষ তৃণমূলের

কলকাতা: আইপ্যাকের (I-PAC) অফিস ও সংস্থার কর্ণধার প্রতীক জৈনের বাড়িতে ইডি (ED) হানাকে ঘিরে এবার নতুন বিতর্ক। ইডির বিবৃতি উদ্ধৃত করে এক্স (X) হ্যান্ডেলে পোস্ট করে বিজেপি। কিন্তু চাঞ্চল্য ছড়ায় যখন দেখা যায়, কেন্দ্রীয় তদন্তকারী সংস্থা ইডি নিজেদের অফিসিয়াল এক্স হ্যান্ডেলে সেই একই বিবৃতি পোস্ট করেছে প্রায় ৩০ মিনিট পরে। এই সময়ের ফারাক দেখিয়েই প্রশ্ন তুলেছে তৃণমূল (TMC)—তবে কি ইডির বয়ান লেখা হয়েছে বিজেপি দফতরে?

এক্স-এ দেখা গিয়েছে, বিজেপির পোস্টের সময় দুপুর ২টা ৪৩ মিনিট। সেই পোস্টে গেরুয়া শিবির দাবি করে, কয়লা পাচার মামলার সূত্র ধরে ইডি মোট ১০টি জায়গায় তল্লাশি চালিয়েছে—এর মধ্যে ৬টি পশ্চিমবঙ্গে এবং ৪টি দিল্লিতে। কোনও রাজনৈতিক দলের অফিস এই তল্লাশির আওতায় নেই, নির্বাচনের সঙ্গেও এর কোনও যোগ নেই। আর্থিক বেনিয়ম সংক্রান্ত রুটিনমাফিক তল্লাশিই চালানো হয়েছে এবং সমস্ত আইনি প্রক্রিয়া মেনেই অভিযান হয়েছে—এমন দাবিও করা হয়।

আরও পড়ুন: প্রতীক জৈনের বাড়িতে ইডি হানার প্রতিবাদে কাল পথে নামছেন মমতা

তার প্রায় আধঘণ্টা পরে, দুপুর ৩টে ২০ মিনিটে, বিজেপির ওই দাবির সঙ্গে হুবহু মিল থাকা বিবৃতি ইডির অফিসিয়াল এক্স হ্যান্ডেলে পোস্ট করা হয়। এই দুই পোস্টের স্ক্রিনশট শেয়ার করে বঙ্গ বিজেপিকে ট্যাগ করে তৃণমূলের কটাক্ষ, “বিজেপি লিখল প্রথম, ইডি তারপর পড়ল।”

ED statement? @BJP4Bengal already leaked the script. pic.twitter.com/XWYI1xIDv9

— All India Trinamool Congress (@AITCofficial) January 8, 2026

ভোটের মুখে বাংলায় আইপ্যাকের অফিস ও কর্ণধারের বাড়িতে ইডি হানার নেপথ্যে রাজনৈতিক অভিসন্ধির অভিযোগ তুলেছে শাসক শিবির। তৃণমূলের দাবি, তল্লাশির নাম করে আসলে গুরুত্বপূর্ণ নথি চুরি করা হয়েছে। এর আগেও সিবিআই ও ইডির বিভিন্ন তদন্তে কেন্দ্রের ইশারায় কাজ করার অভিযোগ তুলেছে তৃণমূল।

যদিও বিজেপি বারবার এই অভিযোগ খারিজ করেছে। তবে এক্স হ্যান্ডেলের এই সময়গত বিভ্রান্তি নতুন করে বিজেপি ও কেন্দ্রীয় তদন্তকারী সংস্থার আঁতাঁত নিয়ে প্রশ্ন তুলেছে বলেই মনে করছে রাজনৈতিক মহল।